На основу члана 32. 72. и 74. Закона о локалној самоуправи (''Службени гласник РС'', број 129/2007, 83/2014 - други закон, 101/2016 - други закон и 47/2018) и члана 40. став 1. тачка 6) , а у вези члана 114. Статута општине Димитровград (''Службени лист општине Димитровград, број 6/2019), Скупштина општине Димитровград, на седници одржаној дана 18.12.2019. године, донела је

**О Д Л У К У**

**О МЕСНИМ ЗАЈЕДНИЦАМА НА ТЕРИТОРИЈИ**

**ОПШТИНЕ ДИМИТРОВГРАД**

1. **УВОДНЕ ОДРЕДБЕ**

**Предмет уређивања**

**Члан 1.**

 Овом Одлуком се уређује правни статус месне заједнице, образовање, односно укидање или променa подручја месне заједнице, права и дужности месне заједнице, број чланова савета, надлежност и начин одлучивања савета месне заједнице, поступак избора чланова савета месне заједнице, распуштање савета месне заједнице, престанак мандата чланова савета месне заједнице, финансирање месне заједнице, сарадња месне заједнице са другим месним заједницама, поступак за оцену уставности и законитости аката месне заједнице, као и друга питања од значаја за рад и функционисање месних заједница на територији општине Димитровград (у даљем тексту: Општина).

**Сеоске и градске месне заједнице**

**Члан 2.**

Овом одлуком образују се сеоске и градске месне заједнице као облици месне самоуправе и одређују се њихова подручја и послови.

**Циљ образовања месних заједница**

**Члан 3.**

Месне заједнице се образују ради задовољавања потреба и интереса становништва у селима и градским насељима.

Месна заједница може се основати и за два или више села.

**Статут месне заједнице**

**Члан 4.**

Месна заједница има свој статут.

Статутом Месне заједнице уређује се: број чланова Савета месне заједнице; критеријуми за избор чланова Савета месне заједнице; поступак за избор председника и заменика председника Савета месне заједнице; број, састав, надлежност и мандат сталних и повремених радних тела Савета месне заједнице; дан месне заједнице, као и друга питања од значаја за њен рад.

**Правни статус**

**Члан 5.**

Месна заједница има својство правног лица у оквиру права и дужности утврђених Статутом општине и овом Одлуком.

Месна заједница има рачун отворен код Управе за трезор.

**Представљање и заступање месне заједнице**

**Члан 6.**

Председник Савета месне заједнице представља и заступа месну заједницу и наредбодавац је за извршење финансијског плана.

**Печат месне заједнице**

**Члан 7.**

Месна заједнице има печат.

Печат је округлог облика са исписаним текстом: Република Србија, Општина Димитровград, Месна заједница (назив месне заједнице), у дну печата исписује се седиште Месне заједнице и у средини печата мали грб Републике Србије.

Текст из става 2. овог члана исписује се на српском језику, ћириличким писмом, и бугарском језику, ћириличким писмом.

Сагласност на изглед и садржину печата даје министарство надлежно за послове управе.

**Имовина месних заједница**

**Члан 8.**

Месна заједница има своју имовину коју могу чинити: покретне ствари, новчана средства, као и права и обавезе.

У складу са одлуком Општине, месна заједница има право коришћења на непокретностима које су у јавној својини Општине.

Савет месне заједнице је дужан да имовином из става 1. и 2. овог члана управља, користи и располаже у складу са законом, одлукама општине Димитровград, овом одлуком и Статутом месне заједнице.

**Образовање месних заједница**

**Члан 9.**

На територији општине Димитровград образују се следеће месне заједнице:

|  |  |
| --- | --- |
| Ред.бр. | Назим Месне заједнице |
|  | Бански Дол |
|  | Барје |
|  | Бачево |
|  | Белеш |
|  | Било |
|  | Бољев Дол |
|  | Браћевци  |
|  | Бребевница |
|  | Верзар |
|  | Височки Одоровци и Гуленовци |
|  | Влковија |
|  | Врапча |
|  | Гојин Дол |
|  | Горњи Криводол |
|  | Горња Невља |
| 16. | Градиње |
| 17. | Грапа |
| 18. | Димитровград |
| 19. | Доњи Криводол |
| 20. | Доња Невља |
| 21. | Драговита |
| 22. | Жељуша |
| 23. | Изатовци |
| 24. | Искровци |
| 25. | Каменица |
| 26. | Куса Врана |
| 27. | Лукавица |
| 28. | Мазгош |
| 29. | Мојинци |
| 30. | Паскашија |
| 31. | Петерлаш |
| 32. | Петачинци |
| 33. | Планиница |
| 34. | Поганово |
| 35. | Прача |
| 36. | Протопопинци |
| 37. | Радејна |
| 38. | Сенокос |
| 39. | Скрвеница |
| 40. | Сливница |
| 41. | Смиловци |
| 42. | Трнски Одоровци |

**Предлог за образовање, односно укидање или промену подручја месне заједнице**

**Члан 10.**

 Поступак за образовање, односно укидање или промену подручја месне заједнице покреће се на образложени предлог најмање 10% бирача са пребивалиштем на подручју на које се предлог односи, најмање једна трећина одборника и Општинско веће.

 Нова месна заједница се образује спајањем две или више постојећих месних заједница или издвајањем дела подручја из једне или више постојећих месних заједница у нову месну заједницу.

 Месна заједница се може укинути и њено подручје припојити једној или више постојећих месних заједница.

 Променом подручја месне заједнице сматра се и измена граница подручја уколико се извршеном изменом део подручја једне месне заједнице припаја подручју друге месне заједнице.

 Предлог из става 1. овог члана подноси се Општинском већу.

**Саветодавни референдум**

**Члан 11.**

Општинско веће доставља Скупштини општине предлог из члана 10. став 1. ове одлуке, а ако Oпштинско веће није предлагач уз предлог се обавезно доставља и став општинског већа о предложеној промени.

 Ако сматра да је предлог оправдан, Скупштина општине расписује саветодавни референдум за део територије општине на који се предлог из члана 10. ове одлуке односи, у року од 30 дана од дана подношења предлога.

На саветодавном референдуму грађани који имају бирачко право и пребивалиште на подручју за које је расписан саветодавни референдум, изјашњавају се да ли су ''за'' или ''против''предлога који се предлаже.

У одлуци о расписивању саветодавног референдума, Скупштина општине ће одредити и органе за спровођење и утврђивање резултата референдума.

 Сматра се да су грађани подржали предлог за образовање, односно укидање или промену подручја месне заједнице, ако се за предлог изјаснила већина од оних који су гласали.

Приликом утврђивања предлога одлуке којом се образује,односно укида или мења подручје месне заједнице, Општинско веће ће водити рачуна о резултатима спроведеног саветодавног референдума.

**Мишљење Савета месне заједнице о промени подручја и укидању месне заједнице**

**Члан 12.**

Општинско веће је дужно да пре утврђивања предлога одлуке о промени подручја и укидању месне заједнице прибави и мишљење Савета месне заједнице на који се предлог односи.

Савет месне заједнице ће се изјаснити у року од 10 дана од дана достављања нацрта одлуке о промени подручја и укидању месне заједнице.

Ако се Савет месне заједнице не изјасни у року из става 2. овог члана, сматра се да је мишљење позитивно.

1. **ЈАВНОСТ РАДА МЕСНЕ ЗАЈЕДНИЦЕ**

**Јавност рада**

**Члан 13.**

Рад органа месне заједнице је јаван.

           Јавност рада по правилу обезбеђује се:

**-** издавањем билтена, информатора, преко средстава јавног информисања, презентовањем одлука и других аката јавности и постављањем интернет презентације;

- организовањем јавних расправа у складу са законом, Статутом општине, одлукама органа општине и овом Одлуком;

- и на други начин утврђен Статутом месне заједнице и актима Савета месне заједнице.

У месним заједницама основаним за више села, Савет месне заједнице је дужан да обезбеди постављање огласне табле у сваком од села.

Месна заједница своје информације и обавештења објављује и на језицима и писмима националних мањина који су у службеној употреби у месној заједници.

**Обавештавање путем интернет презентације и друштвених мрежа**

**Члан 14.**

У циљу остваривања права грађана на истинито, потпуно и благовремено обавештавање грађана по питањима од значаја за грађане месне заједнице, месна заједница може да отвори званичну интернет презентацију на којој ће објављивати информације, одлуке, извештаје и друге акте месне заједнице, као и вести од значаја за грађане са подручја месне заједнице.

Обавештења и вести из става 1. овог члана, могу се реализовати и путем друштвених мрежа.

Месна заједница своје информације и обавештења из става 1. и 2. ове одлуке објављује и на језицима и писмима националних мањина који су у службеној употреби у месној заједници.

1. **САВЕТ МЕСНЕ ЗАЈЕДНИЦЕ**

**Члан 15.**

 На територији општине Димитровград образују се 23 Саветa Месних заједница и то:

|  |  |  |  |
| --- | --- | --- | --- |
| **Ред. бр.** | **Назив Савета Меснe/Месних заједница** | **Месне заједнице које чине Савет**  | **Седиште Савета МЗ** |
| 1. | Савет МЗ: Поганово, Бански Дол, Планиница  | Поганово | Поганово |
|  |  | Бански Дол |  |
|  |  | Планиница |  |
| 2. | Савет МЗ: Градиње и Бачево | Градиње | Градиње |
|  |  | Бачево |  |
| 3. | Савет МЗ:Белеш и Прача | Белеш | Белеш |
|  |  | Прача |  |
| 4. | Савет МЗ: Барје, Било и Верзар | Барје | Барје |
|  |  | Било |  |
|  |  | Верзар |  |
| 5. | Савет МЗ: Изатовци, Каменица и Браћевци | Изатовци | Изатовци |
|  |  | Каменица |  |
|  |  | Браћевци |  |
| 6. | Савет МЗ: Бребевница и Мазгош | Бребевница | Бребевница |
|  |  | Мазгош |  |
| 7. | Савет МЗ Доња Невља | Доња Невља | Доња Невља |
| 8. | Савет МЗ Горња Невља | Горња Невља | Горња Невља |
| 9. | Савет МЗ: Височки Одоровци и Гуленовци | Височко Одоровци и Гуленовци | Височко Одоровци |
| 10. | Савет МЗ: Доњи Криводол, Горњи Криводол, Влковија и Бољев Дол | Доњи Криводол | Доњи Криводол |
|  |  | Горњи Криводол |  |
|  |  | Влковија |  |
|  |  | Бољев Дол |  |
| 11. | Савет МЗ: Скрвеница и Врапча | Скрвеница | Скрвеница |
|  |  | Врапча |  |
| 12. | Савет МЗ: Гојин Дол  | Гојин Дол | Гојин Дол |
| 13. | Савет МЗ: Жељуша и Грапа | Жељуша | Жељуша |
|  |  | Грапа |  |
| 14. | Савет МЗ: Димитровград и Паскашија | Димитровград | Димитровград |
|  |  | Паскашија |  |
| 15. | Савет МЗ: Драговита | Драговита | Драговита |
| 16. | Савет МЗ: Искровци и Петачинци | Искровци | Искровци |
|  |  | Петачинци |  |
| 17. | Савет МЗ: Куса Врана | Куса Врана | Куса Врана |
| 18. | Савет МЗ: Лукавица и Сливница | Лукавица | Лукавица |
|  |  | Сливница |  |
| 19. | Савет МЗ: Протопопинци и Мојинци | Протопопинци | Протопопинци |
|  |  | Мојинци |  |
| 20. | Савет МЗ: Радејна и Петерлаш | Радејна | Радејна |
|  |  | Петерлаш |  |
| 21.  | Савет МЗ: Сенокос | Сенокос | Сенокос |
| 22. | Савет МЗ: Смиловци | Смиловци | Смиловци |
| 23. | Савет МЗ: Трнски Одоровци | Трнски Одоровци | Трнски Одоровци |

**Савет месне заједнице**

**Члан 16.**

 Савет месне заједнице је основни представнички орган грађана на подручју месне заједнице.

 Избори за савет месне заједнице спроводе се по правилима непосредног и тајног гласања на основу општег и једнаког изборног права, у складу са статутом месне заједнице и овом одлуком.

Сваки пословно способан грађанин са пребивалиштем на подручју месне заједнице који је навршио 18 година живота, има право да бира и да буде биран у Савет месне заједнице.

За члана Савета месне заједнице, може бити изабран пунолетан, пословно способан грађанин који има пребивалиште на територији месне заједнице у којој је предложен за члана Савета месне заједнице.

 Председника и заменика председника Савета месне заједнице бира Савет из реда својих чланова, тајним гласањем, већином гласова од укупног броја чланова савета месне заједнице.

**1. Чланови Савета месне заједнице**

**Број чланова Савета месне заједнице**

**Члан 17.**

Савет месне заједнице може имати најмање 3, а највише 11 чланова.

Број чланова Савета утврђује се Статутом месне заједнице.

 Мандат чланова Савета месне заједнице траје 4 године.

**Територијални принцип**

**Члан 18.**

Чланови Савета месне заједнице бирају се по територијалном принципу.

**Примена територијалног принципа**

**Члан 19.**

У складу са територијалним принципом, у сеоским месним заједницама које су састављене од више села, свако село бира своје чланове Савета месне заједнице, у складу са бројем који је одређен у Статуту месне заједнице.

Статутом месне заједнице утврђује се број чланова Савета месне заједнице из сваког села.

У сеоским месним заједницама које су основане за једно село и у градским месним заједницама избор чланова Савета месне заједнице врши се по правилу тако што се утврђује јединствена изборна листа кандидата за цело подручје месне заједнице.

Статутом месне заједнице може се прописати да поједини засеоци или делови градске месне заједнице имају своје чланове у Савету месне заједнице.

У складу са територијалним принципом, у случају из става 4. овог члана, сваки заселак и сваки део градске месне заједнице бира своје чланове Савета месне заједнице, у складу са бројем који је одређен Статутом месне заједнице.

**2. Расписивање избора**

**Председник Скупштине општине**

**Члан 20.**

 Изборе за Савет месне заједнице расписује председник Скупштине општине.

Избор члана Савета месне заједнице обавља се у месној заједници као изборној јединици.

**Рокови за расписивање избора**

**Члан 21.**

Избори за чланове Савета месне заједнице морају се спровести најкасније 30 дана пре краја мандата чланова Савета месне заједнице којима истиче мандат.

Од дана расписивања избора до дана одржавања избора не може протећи више од 45 дана.

Одлуком о расписивању избора одређује се дан одржавања избора, као и дан од када почињу да теку рокови за вршење изборних радњи.

Ако избори за чланове Савета месне заједнице одржавају у исто време када и избори за народне посланике, односно избори за председника Републике Србије, председник Скупштине општине мора прибавити сагласност Републичке изборне комисије о ангажовању бирачких комисија и за изборе за Савет месне заједнице, пре доношења одлуке о расписивању избора из става 2. ове одлуке.

**Право предлагања кандидата за члана Савета месне заједнице**

**Члан 22.**

Кандидата за члана савета месне заједнице предлаже најмање 3 (три) грађана са пребивалиштем на подручју месне заједнице (за савете месних заједница које имају мање од 100 становника) и најмање 10 (десет) грађана са пребивалиштем на подручју месне заједнице (за Савете Месних заједница које имају више од 100 становника).

Сваки грађанин може предложити само једног кандидата за члана Савета месне заједнице.

Предложени кандидати дају писану изјаву о прихватању кандидатуре.

**Изабрани кандидати**

**Члан 23.**

Изабрани су они кандидати који су добили највећи број гласова до броја чланова који се бирају.

Ако два или више кандидата добију једнак број гласова, гласање за те кандидате се понавља.

1. **СПРОВОЂЕЊЕ ИЗБОРА**

**Члан 24.**

Изборе за чланове Савета месне заједнице спроводе: Изборна комисија за спровођење избора за чланове Савета месних заједница, бирачка комисија и Другостепена изборна комисија.

Органи за спровођење избора су самостални и независни у раду и раде на основу закона и прописа донетих на основу закона, Статута општине, одредаба ове одлуке и Статута месне заједнице.

За свој рад органи за спровођење избора одговарају органу који их је именовао.

Сви органи и организације општине дужни су да пружају помоћ органима за спровођење избора и да достављају податке који су им потребни за рад.

**Састав Изборне комисије**

**Члан 25.**

Изборну комисију чине председник, 4 (четири) члана и исто толико заменика, које именује Скупштина општине.

Изборна комисија има секретара кога именује Скупштина општине и који учествује у раду Изборне комисије без права одлучивања.

Председник, чланови Изборне комисије и секретар, именују се на четири године, а по истеку мандата могу бити поново именовани.

Председник, чланови изборне комисије и њен секретар имају заменике.

За председника, заменика председника, секретара и заменика секретара Изборне комисије именују се лица која имају стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање три година радног искуства у струци.

Изборна комисија спроводи изборе за чланове Савета месне заједнице искључиво у сталном саставу.

Чланови Изборне комисије и њихови заменици могу бити само грађани који имају изборно право, као и пребивалиште на територији Општине.

**Задаци и овлашћења Изборне комисије**

**Члан 26.**

Изборна комисија приликом спровођења избора за Савет месне заједнице:

1. стара се о законитости спровођења избора за чланове савета месне заједнице;
2. одређује бирачка места;
3. одређује бирачке комисије и именује њихове чланове;
4. доноси Упутство за спровођење избора за чланове савета месних заједница (у даљем тексту: Упутство) и Роковник за вршење изборних радњи у поступку спровођења избора за чланове савета месних заједница:
5. прописује обрасце и организује техничке припреме за спровођење избора;
6. утврђује да ли су изборне листе сачињене и поднете у складу са Упутством за спровођење избора за чланове савета месне заједнице;
7. проглашава пријаву кандидата;
8. утврђује облик и изглед гласачких листића, број гласачких листића за бирачка места и записнички их предаје бирачким комисијама;
9. одлучује о приговорима поднетим у поступку избора за чланове савета месне заједнице;
10. утврђује и објављује резултате избора за чланове савета меснезаједнице;
11. подноси извештај Скупштини општине о спроведеним изборима за чланове савета месне заједнице.

**Бирачка комисија**

**Члан 27.**

Бирачку комисију чине председник и два члана.

Председник и чланови бирачке комисије имају заменике.

Бирачку комисију именује Изборна комисија најкасније десет дана пре дана одређеног за одржавање избора.

Чланови бирачке комисије и њихови заменици могу бити само пословно способни грађани који имају изборно право, као и пребивалиште на територији Општине.

Члановима Бирачких комисија и њиховим заменицима престаје чланство у Бирачкој комисији кад прихвате кандидатуру за члана Савета месне заједнице, као и именовањем за члана Изборне и Другостепене изборне комисије.

**Предлагање чланова бирачке комисије**

**Члан 28.**

Председници бирачких комисија, заменици председника, чланови и заменици чланова бирачких комисија именују се на предлог одборничких група у Скупштини општине.

 Одборничке групе које не припадају скупштинској већини предлажу једног члана и његовог заменика**.**

**Надлежност бирачке комисије**

**Члан 29.**

Бирачка комисија непосредно спроводи гласање, обезбеђује правилност и тајност гласања, утврђује резултате гласања на бирачком месту и обавља друге послове у складу са Упутством и овом Одлуком.

Бирачка комисија се стара о одржавању реда на бирачком месту за време гласања.

Ближа правила о раду бирачке комисије одређује Изборна комисија доношењем Упутства, у року 5 дана од дана расписивања избора за чланове Савета месне заједнице.

**Ограничења у именовању чланова бирачке комисије**

**Члан 30.**

Исто лице не може истовремено да буде члан две бирачке комисије.

Чланови бирачке комисије и њихови заменици имају мандат само за расписане изборе за члана Савета месне заједнице.

Чланови и заменици чланова Изборне комисије, бирачке комисије и Другостепене изборне комисије не могу бити лица која су међусобно сродници по правој линији без обзира на степен сродства, у побочној закључно са трећим степеном сродства, а у тазбинском сродству закључно са другим степеном сродства, као ни брачни другови и лица која су у међусобном односу усвојиоца и усвојеника, односно стараоца и штићеника. Ако је бирачка комисија састављена супротно одредби става 3. овог члана, бирачка комисија се распушта, а избори, односно гласање се понављају.

Заменици чланова бирачких комисија имају иста права и одговорности као и чланови које замењују.

Право гласа у бирачкој комисији има само члан, а у његовом одсуству, заменик.

**Замена члана бирачке комисије**

**Члан 31.**

 Замену члана бирачке комисије врши Изборна комисија најкасније пет дана пре дана одржавања избора.

Приликом именовања и замене чланова бирачке комисије, Изборна комисија ће по службеној дужности водити рачуна о ограничењима из члана 30. oве одлуке.

**Другостепена изборна комисија**

**Члан 32.**

Другостепена изборна комисија је орган за спровођење избора који у другом степену одлучује о приговорима на решење Изборне комисије.

Другостепену изборну комисију образује Скупштина општине истовремено са образовањем Изборне комисије.

У погледу утврђивања састава Другостепене изборне комисије, примењују се одредбе ове Одлуке које се односе на Изборну комисију.

**Рад Другостепене изборне комисије**

**Члан 33.**

Другостепену изборну комисију чине председник и 4 (четири) члана.

Другостепена изборна комисија има секретара кога именује Скупштина општине и који учествује у раду Изборне комисије без права одлучивања.

Другостепена изборна комисија одлучује већином гласова од укупног броја чланова.

Председник, најмање један члан и секретар Другостепене изборне комисије морају да имају стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање пет година радног искуства у струци.

Председник, чланови Другостепене изборне комисије и секретар, именују се на период од четири године и могу поново да буду именовани.

Задаци, овлашћења Другостепене изборне комисије, као и начин рада и одлучивање, ближе ће се утврдити Пословником о раду Изборне комисије.

**Стручна административна и техничка помоћ**

**Члан 34.**

Општинска управа је дужна да пружи неопходну стручну, административну и техничку помоћ при обављању послова за потребе Изборне комисије, Другостепене изборне комисије и бирачких комисија.

1. **ПОДНОШЕЊЕ ПРИЈАВЕ КАНДИДАТА**

**Рок за подношење пријаве кандидата**

**Члан 35.**

 Кандидат подноси пријаву Изборној комисији, најкасније 15 дана пре дана одржавања избора у месној заједници.

**Садржина пријаве кандидата**

**Члан 36.**

 Пријава се подноси на обрасцу који прописује Изборна комисија у писменој форми.

Име и презиме кандидата који припдају националним мањинама наводи се на језицима и писмима националних мањина који су у службеној употреби у месној заједници.

**Образац пријаве предлога кандидата**

**Члан 37.**

 Кандидат за члана Савета месне заједнице подноси пријаву на посебном обрасцу који садржи:

 1) име и презиме бирача, ЈМБГ, пребивалиште, адреса становања и потпис бирача да подржава предлог кандидата за члана Савета месне заједнице;

 2) име и презиме кандидата, ЈМБГ, занимање, пребивалиште, адреса становања и потпис кандидата.

 Кандидат за члана Савета месне заједнице, уз пријаву из става 1. овог члана подноси и: потврду о изборном праву и потврду о пребивалишту.

 Обрасце за подношење предлога пријаве кандидата прописује Изборна комисија Упутством, које је дужна да објави у року од пет дана од доношења одлуке о расписивању избора, да се уз образац за подношење предлога пријаве кандидата приложи и изјаву (сагласност) кандидата за обраду података о личности.

**Недостаци у пријави предлога кандидата**

**Члан 38.**

 Када Изборна комисија утврди да пријава предлога кандидата није поднета благовремено, донеће одлуку о одбацивању пријаве.

 Када Изборна комисија утврди да пријава предлога кандидата садржи недостатке који онемогућују његово проглашење, донеће, у року од 24 часа од пријема пријаве предлога кандидата, закључак којим се подносиоцу пријаве налаже да, најкасније у року од 48 часова од часа достављања закључка, отклони те недостатке. У закључку се подносиоцу пријаве указује на начин отклањања недостатака.

 Када Изборна комисија утврди да пријава предлога кандидата садржи недостатке, односно ако утврди да недостаци нису отклоњени, или нису отклоњени у прописаном року, донеће у наредних 48 часова одлуку о одбијању проглашења предлога кандидата.

**Проглашење предлога кандидата**

**Члан 39.**

 Изборна комисија проглашава предлог кандидата одмах по пријему предлога, а најкасније у року од 24 часа од пријема предлога.

 Одлуку о проглашењу предлога кандидата из става 1. овог члана Изборна комисија доставља кандидату без одлагања.

 Кандидат може повући пријаву најкасније до дана утврђивања листе кандидата за члана Савета месне заједнице.

**Обустављање поступка избора**

**Члан 40.**

 У случају да се за изборе за чланове Савета месне заједнице пријави мање кандидата од броја чланова Савета месне заједнице који се бира, Изборна комисија доноси одлуку о обустављању поступка избора чланова за Савет месне заједнице.

 Када протекне рок за изјављивање приговора на одлуку о обустављању поступка из става 1. овог члана, Изборна комисија о томе обавештава председника Скупштине општине.

**Понављање избора**

**Члан 41.**

Председник Скупштине општине расписује поновљене изборе у року од 15 дана од примања обавештења о обустављању поступка за избор чланова савета месне заједнице, с тим да од датума расписивања избора до датума одржавања избора не може протећи више од 45 дана.

 Ако се и у поновљеном поступку пријави мање кандидата од броја чланова Савета месне заједнице који се бира, Скупштина на предлог Општинског Већа именује повереника.

 Мандат повереника траје до расписивања наредних (редовних или ванредних) избора за чланове Савета месне заједнице.

1. **ИЗБОРНА ЛИСТА КАНДИДАТА**

**Садржина изборне листе кандидата**

**Члан 42.**

 Изборна листа кандидата за избор чланова Савета месне заједнице, садржи све предлоге кандидата, са личним именима свих кандидата и подацима о години рођења, занимању и пребивалишту.

 У случају да се кандидати за Савет месне заједнице бирају по деловима месне заједнице, у складу са чланом 18. ове одлуке, изборна листа кандидата се посебно сачињава за сваки део месне заједнице и садржи све предлоге кандидата, са личним именима свих кандидата и подацима о години рођења, занимању и пребивалишту.

 Редослед кандидата на изборној листи кандидата утврђује се према редоследу њиховог проглашавања.

 Изборна комисија неће утврдити изборну листу кандидата за чланове Савета месне заједнице у случају ако је број кандидата мањи од броја чланова Савета месне заједнице који се бира.

 Изборна комисија утврђује изборну листу кандидата за чланове Савета месне заједнице и објављује их ''Службеном листу општине Димитровград'', најкасније 10 дана пре дана одржавања избора.

 Изборна комисија је дужна да изборну листу кандидата за чланове Савета месне заједнице објави и на огласној табли месне заједнице и на званичној интернет презентацији Општине.

 Изборна комисија је дужна да изборну листу кандидата за чланове Савета месне заједнице објави и на језицима и писмима националних мањина који су у службеној употреби у месној заједници.

1. **БИРАЧКА МЕСТА**

**Надлежност за одређивање бирачких места**

**Члан 43.**

 Изборна комисија одређује и оглашава у ''Службеном листу општине Димитровград и на огласној табли месне заједнице бирачка места на којима ће се гласати на изборима, најкасније 20 дана пре дана одржавања избора.

 Изборна комисија одређује бирачка места у сарадњи са општинском управом.

Ако избори за чланове Савета месне заједнице одржавају у исто време када и избори за народне посланике, односно избори за председника Републике Србије, избори за чланове Савета месне заједнице одржавају се на бирачким местима које је одредила Републичка изборна комисија, у складу са сагласношћу из члана 21. став 4.ове одлуке.

**Начин одређивања бирачких места**

**Члан 44.**

 Бирачко место одређује се за гласање најмање 100, а највише 2.500 бирача.

 У изузетним случајевима, може се одредити бирачко место и за гласање мање од 100 бирача, ако би, због просторне удаљености или неповољног географског положаја, бирачима гласање на другом бирачком месту било знатно отежано.

 Бирачко место може да обухвати подручје дела насељеног места, једног или више насељених места.

 За свако бирачко место одређује се: број бирачког места, назив бирачког места, адреса бирачког места и подручје с којег гласају бирачи на том бирачком месту.

 За бирачка места се, по правилу, одређују просторије у јавној својини општине, а само изузетно и просторије у приватној својини.

 Бирачко место не може да буде у објекту у власништву кандидата за члана Савета месне заједнице или члана његове породице.

 Приликом одређивања бирачког места, водиће се рачуна да бирачко место буде приступачно особама са инвалидитетом.

**Гласање бирача**

**Члан 45.**

 На изборима за члана Савета месне заједнице, бирач може да гласа само једанпут.

 Гласање се врши заокруживањем редног броја испред имена и презимена кандидата и то највише до броја чланова Савета месне заједнице који се бира.

1. **БИРАЧКИ СПИСКОВИ**

**Упис и промене у бирачком списку**

**Члан 46.**

 Општинска управа која је надлежна за ажурирање дела бирачког списка, врши упис бирача који нису уписани у бирачки списак, као и промену података у бирачком списку, све до његовог закључења, односно најкасније 5 дана пре дана одржавања избора.

**Утврђивање и објављивање коначног броја бирача**

**Члан 47.**

 Изборна комисија утврђује и објављује у ''Службеном листу општине Димитровград'' коначан број бирача за сваку месну заједницу, као и број бирача по бирачким местима у месној заједници.

1. **ОБАВЕШТЕЊЕ О ДАНУ И ВРЕМЕНУ ОДРЖАВАЊА ИЗБОРА**

**Члан 48.**

 Обавештење бирачима о дану и времену одржавања избора, са бројем и адресом бирачког места на коме бирач гласа, врши општинска управа истицањем обавештења на огласној табли месне заједнице и на другим местима погодним за обавештење грађана месне заједнице.

 Обавештење из става 1. овог члана врши се најкасније пет дана пре дана одржавања избора у месној заједници.

1. **ИЗБОРНИ МАТЕРИЈАЛ**

**Обезбеђивање изборног материјала**

**Члан 49.**

 Изборни материјал за спровођење избора обезбеђују Изборна комисија и Општинска управа за сваку бирачку комисију, у складу са Упутством.

**Употреба језика и писама**

**Члан 50.**

Текст образаца за подношење пријаве предлога кандидата, текст Изборне листе кандидата, текст гласачког листића, текст обрасца записника о раду бирачке комисије и текст уверења о избору за члана Савета месне заједнице штампају се и на језицима и писмима националних мањина који су у службеној употреби у месној заједници.

1. **УТВРЂИВАЊЕ РЕЗУЛТАТА ИЗБОРА**

**Утврђивање резултата избора по месним заједницама**

**Члан 51.**

 По пријему изборног материјала са бирачких места, Изборна комисија у року од 48 часова од затварања бирачких места доноси одлуку о резултатима избора за сваку месну заједницу.

 Резултати избора се одмах објављују у Службеном листу општине Димитровград, на званичној интернет презентацији општине и на огласној табли месне заједнице.

1. **НАДГЛЕДАЊЕ И ПРАЋЕЊЕ СПРОВОЂЕЊА ИЗБОРА**

**Домаћи и страни посматрачи**

**Члан 52.**

 Заинтересована регистрована удружења чији се циљеви остварују у области заштите људских и мањинских права, као и заинтересоване међународне и стране организације и удружења којa желе да прате рад органа за спровођење избора, подносе пријаву Изборној комисији најкасније пет дана пре дана одржавања избора, на обрасцу који прописује Изборна комисија.

 За праћење рада Изборне комисије посматрачи могу да пријаве највише два посматрача.

 За праћење рада појединих бирачких комисија посматрачи могу да пријаве највише једног посматрача.

**Овлашћење и акредитације посматрача**

**Члан 53.**

 На основу констатације о испуњености услова за праћење рада Изборне комисије, односно бирачких комисија, Изборна комисија подносиоцу пријаве издаје одговарајуће овлашћење за праћење рада органа за спровођење избора.

 Трошкове праћења рада органа за спровођење избора сносе подносиоци пријаве чији посматрачи прате изборе.

1. **СРЕДСТВА ЗА СПРОВОЂЕЊЕ ИЗБОРА**

**Члан 54.**

 Средства за спровођење избора финансирају из буџета општине и могу се користити се:

 - набавку, штампање и превођење изборног материјала,

 - накнаде за рад чланова Изборне комисије,

 - накнаде за рад чланова Другостепене изборне комисије

 - накнаде за рад чланова бирачких комисија,

 - накнаде за рад запосленима у општинској управи који су ангажовани на обављању послова спровођења избора за чланове Савета месне заједнице,

 - набавку канцеларијског и осталог потрошног материјала,

 - превозничке, ПТТ и друге услуге.

 Налогодавци за располагање средствима су председник и секретар Изборне комисије, председник и секретар Другостепене изборне комисије.

1. **ПОНАВЉАЊЕ ГЛАСАЊА И ЗАШТИТА ИЗБОРНОГ ПРАВА**

**Случајеви и рокови понављања гласања за члана Савета месне заједнице**

**Члан 55.**

 Уколико два или више кандидата добију исти број гласова, а према броју добијених гласова треба да буду изабрани као последњи члан савета месне заједнице, понавља се гласање само о тим кандидатима.

 Кад се утврди да је број гласачких листића у гласачкој кутији већи од броја бирача који су гласали, или у гласачкој кутији није нађен контролни листић, бирачка комисија се распушта и именује нова, а гласање на том бирачком месту понавља се.

 Ако се гласање поништи на једном бирачком месту, гласање се понавља само на том бирачком месту.

 У случајевима из става 1. и 2. овог члана, гласање се понавља у року од седам дана од дана одржавања избора, на начин и по поступку утврђеним за спровођење избора.

 У случају понављања гласања, коначни резултати избора утврђују се по завршетку поновљеног гласања.

**Право на заштиту изборног права**

**Члан 56.**

 Сваки бирач и кандидат за члана Савета месне заједнице има право на заштиту изборног права, по поступку утврђеном овом одлуком.

**Приговор Изборној комисији**

**Члан 57.**

 Бирач и кандидат за члана Савета месне заједнице, има право да поднесе приговор Изборној комисији због неправилности у поступку кандидовања, спровођења избора, утврђивања и објављивања резултата избора.

 Приговор се подноси у року од 24 часа од дана када је донета одлука, односно извршена радња или учињен пропуст.

**Рок за одлучивање по приговору**

**Члан 58.**

 Изборна комисија донеће одлуку у року од 48 часова од пријема приговора и доставити га подносиоцу приговора.

 Ако Изборна комисија усвоји поднети приговор, поништиће одлуку или радњу.

**Приговор против одлуке Изборне комисије**

**Члан 59.**

 Против одлуке Изборне комисије, може се изјавити приговор Другостепеној изборној комисији у року од 24 часа од достављања решења.

 Изборна комисија дужна је да Другостепеној изборној комисији достави одмах, а најкасније у року од 12 часова све потребне податке и списе за одлучивање.

 Другостепена изборна комисија је дужна да донесе одлуку по приговору најкасније у року од 48 часова од дана пријема приговра са списима.

**Одлука Другостепене изборне комисије**

**Члан 60.**

 Ако Другостепена изборна комисија усвоји приговор, поништиће одлуку или радњу у поступку предлагања кандидата, односно у поступку избора за члана Савета месне заједнице или ће поништити избор члана Савета месне заједнице.

 Када нађе да оспорену одлуку треба поништити, ако природа ствари то дозвољава и ако утврђено чињенично стање пружа поуздан основ за то, Другостепена изборна комисија може својом одлуком мериторно решити изборни спор. Одлука Другостепене изборне комисија у свему замењује поништени акт.

 Ако је по приговору поништена радња у поступку избора или избор члана Савета месне заједнице, Изборна комисија је дужна да одговарајућу изборну радњу, односно изборе понови у року од седам дана од утврђивања неправилности у изборном поступку, на начин и по поступку утврђеним овом одлуком за спровођење избора.

 Поновне изборе расписује Изборна комисија.

 Поновни избори спроводе се по листи кандидата која је утврђена за изборе који су поништени, осим кад су избори поништени због неправилности у утврђивању изборне листе.

 У случају понављања избора коначни резултати избора утврђују се по завршетку поновљеног гласања.

 Рок се рачуна од дана доношења одлуке о поништавању избора.

1. **КОНСТИТУИСАЊЕ САВЕТА МЕСНЕ ЗАЈЕДНИЦЕ**

**Конституисање Савета месне заједнице**

**Члан 61.**

 Савет месне заједнице конституише се након утврђивања коначних резултата избора.

**Сазивање конститутивне седнице Савета месне заједнице**

**Члан 62.**

 Прву конститутивну седницу Савета месне заједнице сазива председник Савета месне заједнице у претходном сазиву и то у року од 10 дана од дана утврђивања коначних резултата избора, а ако он то не учини, седницу сазива најстарији новоизабрани члан Савета.

 Конститутивном седницом председава најстарији члан Савета месне заједнице.

 Конститутивна седница се може одржати ако присуствује већина од укупног броја чланова Савета месне заједнице.

**Председник и заменик председника Савета месне заједнице**

**Члан 63.**

 Савет месне заједнице има председника и заменика председника које бирају чланови Савета.

**Примопредаја дужности**

**Члан 64.**

 Председник Савета месне заједнице из претходног сазива дужан је да у писменој форми изврши примопредају пописа имовине са свим правима и обавезама месне заједнице на дан примопредаје.

1. **НАДЛЕЖНОСТ САВЕТА МЕСНЕ ЗАЈЕДНИЦЕ**

**Члан 65.**

 Савет месне заједнице:

 1) доноси статут месне заједнице;

 2) доноси финансијски план месне заједнице и програме развоја месне заједнице;

3) усваја годишњи и четворогодишњи извештај о раду месне заједнице

 4) бира и разрешава председника и заменика председника савета месне заједнице;

 5) предлаже мере за развој и унапређење комуналних и других делатности на подручју месне заједнице, а нарочито:

- у области урбанистичког планирања и уређења месне заједнице,

 - у изградњи и одржавању комуналних објеката, путева и улица на територији месне заједнице,

 - у прикупљању и достављању надлежним републичким и општинским органима, јавним предузећима и установама представке и притужбе на њихов рад, као и иницијативе и предлоге грађана за решавање питања од њиховог заједничког интереса,

 - сарађује са органима општине на стварању услова за рад предшколских установа и основних школа, социјално збрињавање старих лица и деце,

 - заштите и унапређење животне средине,

 - уређење и одржавање насеља и зелених површина,

 - стање објеката комуналне инфраструктуре и квалитет комуналних услуга,

 - снабдевање и заштиту потрошача,

 - радно време трговинских и занатских радњи, угоститељских и других објеката на подручју месне заједнице,

 - развој пољопривреде на подручју месне заједнице,

 6) покреће иницијативу за доношење нових или измену постојећих прописа општине;

 7) сарађује са удружењима грађана и невладиним организацијама у питањима која су од интереса за грађане месне заједнице,

8) именује свог представника на свим зборовима грађана, извршава одлуке и спроводи закључке зборова грађана;

 9) образује комисије, мировна већа, одборе и друга радна тела ради задовољавања заједничких потреба грађана у складу са законом и статутом месне заједнице;

 10) учествује у организовању противпожарне заштите, заштите од елементарних непогада и другим ванредним ситуацијама у циљу отклања и ублажавања последица;

 11) сарађује са здравственим и ветеринарским установама и организацијама на стварању услова за здравствену и ветеринарску заштиту,

 12) организује разне облике хуманитарне помоћи на свом подручју,

 13) констатује престанак мандата члану Савета месне заједнице коме је престао мандат у случајевима из члана 73. став 1. тачка 2. до 6. ове oдлуке и покреће иницијативу за избор новог члана Савета месне заједнице;

14) доноси Пословник о свом раду;

 15) врши друге послове из надлежности месне заједнице утврђене статутом општине, актом о оснивању месне заједнице или другим општинским прописима.

**Поверавање појединих изворних послова месним заједницама**

**Члан 66.**

Одлуком Скупштине општине, у складу са законом, може се појединим или свим месним заједницама поверити вршење одређених послова из надлежности Општине, уз обезбеђивање за то потребних средстава.

При поверавању послова полази се од чињенице да ли су ти послови од непосредног и свакодневног значаја за живот становника месне заједнице.

**Ангажовање чланова Савета месне заједнице**

**Члан 67.**

 Ангажовање председника, заменика председника и чланова савета, као и чланова других органа месне заједнице на пословима из члана 66. ове oдлуке не подразумева стварање додатних финансијских обавеза месној заједници.

**Запослени у месној заједници**

**Члан 68.**

 За обављање послова наведених у члану 65. oве одлуке, месна заједница може да запосли лице које заснива радни однос у месној заједници, у складу са законом, одлукама Општине и финансијском плану месне заједнице.

 У финансијском плану месне заједнице се посебно наводи разлог за запошљавање, да ли је потребно запошљавање лица на неодређено или одређено време или путем другог облика радног ангажовања, као и укупно потребан износ средстава за плате.

 Одлуку о пријему запосленог доноси Савет месне заједнице.

 Запослени у месној заједници не могу бити истовремено и чланови органа месне заједнице.

**Распуштање Савета месне заједнице**

**Члан 69.**

 Савет месне заједнице може се распустити ако:

 1) не заседа дуже од три месеца;

 2) не изабере председника савета у року од месец дана од дана утврђивања коначних резултата избора за чланове савета месне заједнице или од дана његовог разрешења, односно подношења оставке;

 3) не донесе финансијски план у року одређеном одлуком надлежног органа општине.

 Одлуку о распуштању савета месне заједнице доноси Скупштина општине на предлог Општинског већа које врши надзор над законитошћу рада и аката месне заједнице.

 Председник Скупштине општине, расписује изборе за савет месне заједнице, у року од 15 дана од ступањана снагу одлуке о распуштању савета месне заједнице, с тим да од датума расписивања избора до датума одржавања избора не може протећи више од 45 дана.

**Повереник општине**

**Члан 70.**

 До конституисања савета месне заједнице, текуће и неодложне послове месне заједнице обавља повереник Општине кога именује Скупштина општине, истовремено са доношењем одлуке о распуштању савета месне заједнице из члана 69.став 2. ове oдлуке.

**Обављање административно-техничких и финансијско-материјалних послова**

**Члан 71.**

Општинска управа пружа помоћ месној заједници у обављању административно-техничких, финансијско-материјалних и књиговодствених послова.

**Организовање рада Општинске управе у месној заједници**

**Члан 72.**

 За обављање одређених послова из надлежности општинске управе, односно градских управа, посебно у вези са остваривањем права грађана, може се организовати рад општинске управе у месним заједницама.

 Послове из става 1. овог члана, начин и место њиховог вршења одређује председник општине на предлог начелника општинске управе.

1. **ПРЕСТАНАК МАНДАТА ЧЛАНОВА САВЕТА МЕСНЕ ЗАЈЕДНИЦЕ**

**Престанак мандата члану Савета месне заједнице**

**Члан 73.**

 Члану Савета месне заједнице престаје мандат пре истека времена на које је изабран:

1) доношењем одлуке о распуштању Савета месне заједнице;

2) ако је правноснажном судском одлуком осуђен на безусловну казну затвора у трајању од најмање шест месеци;

3) ако је правноснажном одлуком лишен пословне способности;

4) ако му престане пребивалиште на територији месне заједнице;

5) ако наступи смрт члана Савета месне заједнице;

6) подношењем оставке.

**Оставка члана Савета месне заједнице**

**Члан 74.**

 Члан Савета месне заједнице може поднети оставку усмено на седници Савета, а између две седнице подноси је у форми оверене писане изјаве.

 После подношења оставке, Савет месне заједнице без одлагања, на самој седници (усмена оставка) или на првој наредној седници (писана оставка) констатује да је члану Савета престао мандат и о томе одмах обавештава председника Скупштине општине.

* Ако најмање 1/3 чланова Савета месне заједнице престане мандат наступањем случаја из члана 73 став 1. тачка 2) до 6) ове одлуке, председник Скупштине општине расписује изборе за недостајући број чланова Савета, у року од 15 дана од пријема обавештења из става 2. овог члана.
1. **СТАЛНА И ПОВРЕМЕНА РАДНА ТЕЛА**

**Члан 75.**

 Савет месне заједнице може да образује стална или повремена радна тела, а у циљу припреме, разматрања и решавања питања из надлежности месне заједнице.

 Статутом месне заједнице утврђује се број и структура чланова, надлежност, мандат, као и друга питања од значаја за њихов рад.

1. **СРЕДСТВА ЗА РАД МЕСНЕ ЗАЈЕДНИЦЕ**

**Финансирање месне заједнице**

**Члан 76.**

Средства за рад месне заједнице обезбеђују се из:

* средстава утврђених одлуком о буџету општине, посебно за сваку месну заједницу;
* средстава која грађани обезбеђују самодоприносом;
* донација, поклона и других законом прописаних начина;
* прихода које месна заједница оствари својом активношћу;
* других средстава за рад месне заједнице прописаних законом.

Савет месне заједнице доноси финансијски план.

Финасијски план месне заједнице мора бити у складу са Одлуком о буџету Општине.

**Финансијски план и завршни рачун**

**Члан 77.**

 Месна заједница доноси финансијски план у складу са буџетом Општине.

 У финансијском плану месне заједнице исказују се приходи и расходи месне заједнице.

 Финансијски план се доноси за једну календарску годину у року од 30 дана од дана усвајања одлуке о буџету Општине.

 На финасијски план месне заједнице сагласност даје Општинско веће, у складу са одлуком о буџету.

 Савет месне заједнице усваја завршни рачун по истеку калeндарске године.

 Финансијски план и завршни рачун месне заједнице објављује се на званичној интернет презентацији општине и месне заједнице.

 Наредбодавац за исплату средстава месне заједнице је председник Савета месне заједнице.

**Извештај о раду месне заједнице**

**Члан 78.**

 Савет месне заједнице је дужан да најкасније до 30. марта текуће године, достави Општинском већу извештај о свом раду и реализацији програма за прошлу годину, као и извештај о коришћењу средстава које им је Општина пренела.

 Контролу материјално-финансијског пословања месне заједнице врше Општинска управа, као и буџетска инспекција Општине.

**Захтев за обезбеђење финансијских средства**

**Члан 79.**

 На захтев Општинског већа или другог надлежног органа општине, Савет месне заједнице је дужан да у поступку припреме буџета, достави захтев за обезбеђење финансијских средства за наредну годину у роковима које одреди Општинска управа, у поступку припреме Одлуке о буџету за наредну годину.

1. **САРАДЊА СА ДРУГИМ МЕСНИМ ЗАЈЕДНИЦАМА И ОРГАНИЗАЦИЈАМА**

**Сарадња са другим месним заједницама**

**Члан 80.**

Месна заједница може да остварује сарадњу у областима од заједничког интереса са другим месним заједницама на територији исте или друге општине или града.

Одлуку о сарадњи из става 1. овог члана доноси Савет месне заједницеи доставља је Општинском већу.

**Сарадња са општином и њеним институцијама**

**Члан 81.**

Месне заједнице остварују непосредну сарадњу са Општином и њеним органима, јавним и другим предузећима и организацијама, установама и удружењима са територије општине.

**Сарадња са удружењима**

**Члан 82.**

Савет месне заједнице може сарађивати са удружењима, хуманитарним и другим организацијама, у интересу месне заједнице и њених грађана.

1. **НАДЗОР НАД РАДОМ И АКТИМА МЕСНЕ ЗАЈЕДНИЦЕ**

**Поступак за оцену уставности и законитости општег акта месне заједнице**

**Члан 83.**

 Општинско веће покренуће поступак за оцену уставности и законитости општег акта месне заједнице пред Уставним судом, ако сматра да тај акт није у сагласности са Уставом или законом.

 Председник општине дужан је да обустави од извршења општи акт месне заједнице за који сматра да није сагласан Уставу или закону, решењем које ступа на снагу објављивањем у Службеном листу општине Димитровград.

 Решење о обустави од извршења престаје да важи ако Општинско веће у року од пет дана од објављивања решења не покрене поступак за оцену уставности и законитости општег акта.

**Указивање Савету месне заједнице на предузимање одговарајућих мера**

**Члан 84.**

 Када Општинско веће сматра да општи акт месне заједнице није у сагласности са статутом, актом о оснивању месне заједнице или другим општинским прописом, указаће на то савету месне заједнице ради предузимања одговарајућих мера.

 Ако Савет месне заједнице не поступи по предлозима органа из става 1. овог члана, председник општине поништиће општи акт месне заједнице решењем које ступа на снагу објављивањем у Службеном листу општине Димитровград.

 Општинско веће, предлаже председнику општине обустављање финансирања активности месне заједнице у којима се финансијска средства не користе у складу са финансијским планом месне заједнице, одлуком о буџету или законом.

1. **ПРЕЛАЗНЕ И ЗАВРШНЕ ОДРЕДБЕ**

**Правни континуитет месних заједница**

**Члан 85.**

Месне заједнице основане у складу са Одлуком о Месним заједницама на територији општине Димитровград („Службени лист града Ниша“, бр. 125/17) настављају са радом и дужне су да у року од 30 дана од дана ступања на снагу ове одлуке ускладе своје статуте са Статутом општине и овом Одлуком.

**Спровођење нових избора за Савете месних заједница**

**Члан 86.**

Избори за Савет месне заједнице, у складу са овом Одлуком и усклађеним статутом месне заједнице, спровешће се од наредних редовних избора за чланове Савета месних заједница.

До спровођења избора из става 1. овог члана, Савет месне заједнице наставља са радом до истека мандата.

**Престанак важења Одлуке о месним заједницама**

**Члан 87.**

Даном ступања на снагу ове Одлуке престаје да важи Одлука о месним заједницама на територији општине Димитровград ("Службени лист града Ниша“, бр. 125/17).

**Ступање на снагу**

**Члан 88.**

Ова Одлука ступа на снагу осмог дана од дана објављивања у „Службеном листу општине Димитровград“.

***О б р а з л о ж е њ е***

Правни основ за доношење ове Одлуке садржан је у члана 32. 72. и 74. Закона о локалној самоуправи (''Службени гласник РС", бр. 129/2007, 83/2014 - други закон, 101/2016 - други закон и 47/2018), у којима је предвиђено да прописе и друге опште акте доноси скупштина општине. Ради задоваољавања потреба и интереса локалног становништва у селима и градским насељима оснивају се месне заједнице и други облици месне самоуправе. Актима месне заједнице, односно другог облика месне самоуправе, у складу са статутом општине, односно града и актом о оснивању, утврђују се послови које врши, органи и поступак избора, организација и рад огана, начин одлучивања и друга питања од значаја за рад месне заједнице, односно другог облика месне самоуправе.

Члан 40. став 1. тачка 6) Статута општине Димитровград (''Службени лист општине Димитровград“, број 6/19) предвиђа да Скупштина општине у складу са законом доноси прописе и друге опште акте из надлежности општине.

Члан 114. Статута, предиђа да одлуком о месним заједницама уређује се образовање, односно укидање или променa подручја месне заједнице, правни статус месне заједнице, имовина месне заједнице, права и дужности месне заједнице, број чланова савета, надлежност савета месне заједнице, поступак избора чланова савета месне заједнице, распуштање савета месне заједнице, престанак мандата чланова савета месне заједнице, финансирање месне заједнице, учешће грађана у вршењу послова месне заједнице, сарадња месне заједнице са другим месним заједницама, поступак за оцену уставности и законитости аката месне заједнице, као и друга питања од значаја за рад и фунционисање месних заједница на територији Општине.

Разлог за доношење ове Одлуке је усклађивање са новим Статутом општине Димитровград („Службени лист општине Димитровград“, бр. 6/19).

Број: 06-135/2019-17/35-8

У Димитровграду, 18.12.2019. година

СКУПШТИНА ОПШТИНЕ ДИМИТРОВГРАД

 ПРЕДСЕДНИК

 Зоран Ђуров